
Etter skjelvet

Annie O’Neil

Oversatt av Even Brubakk

MINISERIE: HETE GRESKE LEGER

 


Da et jordskjelv rammer den greske øya Mythelios, gjør de fire legene Theo, Deakin, Ares og Christos alt for å hjelpe til. Men snart møter de fire kvinner som igjen får verden til å beve … Dette er første del i miniserien Hete greske leger.

Annie O’Neil tilbrakte det meste av barndommen i gyngestolen med en bok i fanget. Ungdommen hennes gikk stort sett med til romaner, baking og til å skrive dikt. Nå bruker Annie tiden sin på å få mannen til å hjelpe til med kuene deres, baking, lesing og lykkelige timer ved datamaskinen når hun skriver.


Denne boken er dedisert til Amalie, Amy og Tina, for den spennende kreative reisen.

Dere er helt fantastiske.

Theo fulgte utstyrstrallen med øynene da den trillet forbi undersøkelsesbenken. Sansene var umiddelbart i alarmberedskap da han forsto hva som var i ferd med å skje.

«Opp med deg!» Han løftet den lille gutten han hadde behandlet, opp fra benken og passet på ikke å komme borti kneet som nettopp hadde blitt sydd. «Du også». Han gjorde tegn til at guttens mor skulle bli med bort til døråpningen. Heldigvis hadde de insistert på at sykehuset skulle bygges i armert betong.

Moren be stående, lamslått av frykt. Han trakk henne tettere inntil seg, siden dette var det tryggeste stedet akkurat nå. Det var ikke så vanlig med jordskjelv på de greske øyene, men de siste årene hadde det forekommet oftere enn ellers.

«Jeg vet at det er skremmende, men du må bli her!» Han holdt den vettskremte kvinnen, som han hadde gått sammen med på skolen, tett inntil seg. «Vær så snill, Alida.»

Han strammet grepet om henne og motsto trangen til å hoste da bevegelsene i veggene sendte en sky av gipsstøv ut i rommet.

«Det er ingen steder det er så trygt som her på sykehuset.»

Stemmen hans lød litt bryskere enn han hadde ment. For brysk både for en lege og for en gammel klassekamerat. Sykehuset hadde aldri måttet stå imot et jordskjelv før, men etter hvert som minuttene sneglet seg av gårde, visste han at han hadde gjort rett i å stå på sitt overfor faren. Ved å bytte stolthet mot penger.

Han skar en aldri så liten grimase da han husket håndtrykket som hadde beseglet hans skjebne.

«Hva er det som skjer?» Den lille gutten klynket redd inn mot Theos bryst.

Alida prøvde å ta gutten og løpe sin vei. Det var vel et naturlig instinkt. Å risikere sitt eget liv for å beskytte barnet sitt.

Han strammet leppene. Det var noe annet enn den barndommen han selv hadde hatt. Og det som hadde fulgt i kjølvannet av den, var ikke verdt å tenke på. Ikke nå lenger.

De ordinære lydene på sykehuset hadde blitt erstattet av telefoner, alarmer og kommanderende stemmer. Theo takket stille for at de hadde insistert på at alle medarbeiderne måtte kurses i hvordan en opptrådte i en krisesituasjon. Han og «brødrene» hadde ønsket at alle skulle føle seg trygge når de kom inn dørene til Mythelios gratisklinikk. Malakaene fra Mythelios. Hans beste venner. Det nærmeste han kom en familie etter at hans egen familie hadde vist seg bare å være en luftspeiling.

Han ville ringe dem så snart som mulig. Magefølelsen fortalte ham at det som foregikk utenfor disse trygge veggene, ville kreve at de alle bidro. Hvis han da klarte å finne dem …

Ares befant seg som regel i det ferskeste helvete på jord, der han gjorde sitt beste for å bistå med medisinsk hjelp. Deakins spesialistferdigheter i behandling av brannskader var alltid etterspurt over hele verden. Gudene måtte vite hvor han befant seg nå. Og Chris, som var nervekirurg, fant man som regel i New York. Det vil si, hvis han ønsket å bli funnet. Det gjorde han som regel ikke.

Ikke at det hadde hindret ham i å posere for den vanvittige kalenderen med bilder av lokale menn, produsert for å skaffe midler til sykehuset. Hei sann! Theos blikk gled over rommet idet den nevnte kalenderen falt ned på gulvet bak resepsjonen. Det var uansett hans måned nå, så det var ikke noe stort tap.

Alida gjorde igjen et forsøk på å ta fra ham sønnen og løpe. «Det har holdt på altfor lenge!»

«Det er nesten over nå», sa han beroligende. Som om han visste noe om det. Et jordskjelv kunne vare i sekunder eller minutter. De hadde opplevd små skjelv på øya før, men ingenting som dette. Han tvilte ikke på at dette nærmet seg et tosifret tall på Richters skala.

Selv om Alida kjempet imot aldri så mye, sa Theos instinkt ham at han skulle bli stående og la det passere. Dette var hans pasienter. Hans sykehus. Han hadde lovet dem pleie og omsorg fra det øyeblikk de gikk inn døren, og det var noe han virkelig mente.

Trangen til å handle og forberede seg på stormen som nødvendigvis ville følge i kjølvannet av jordskjelvet, vibrerte gjennom kroppen hans. Det hadde antakelig bare gått noen sekunder, høyden et minutt eller to, men hvert øyeblikk hadde fått øya til å riste i sitt innerste.

Han hørte en kvinne som skrek i smerte.

«Still dere i en døråpning!» ropte han mens han holdt de kraftige hendene sine rundt barnets og Alidas hode.

Han hadde lyst til å brøle, så frustrert ble han av at han ikke kunne kontrollere det som foregikk.

«Er det over?» Alidas stemme kunne knapt høres gjennom all ståheien.

Theo ristet på hodet og strammet grepet om henne slik at hun ikke skulle gå sin vei før han var sikker på at det var trygt.

Når ville etterskjelvene komme? Med en gang? Dagen etter?

Dette var det grusomme med naturen. En kunne aldri vite.

På samme måte som du ikke kunne vite om foreldrene dine ville opptre slik som Alida, beskyttende, eller som hans – ved å forlate ham ved første anledning.

Han ristet på hodet for å klarne tankene. De fortjente ikke et sekund av hans oppmerksomhet. Det gjorde derimot menneskene her. De menneskene han hadde lovet å ta hånd om.

Han ropte ut noen instrukser. Sykehuset var lite, men det måtte være minst femti mennesker der nå. Leger, sykepleiere, pasienter.

Bølgene slo innover land, og det drønnet idet jorden kjempet mot de menneskeskapte bygningene på overflaten.

Vær så snill, la sykehuset klare seg. 

Han holdt hardere rundt mor og barn og lurte et øyeblikk på hvordan det ville ha vært å holde rundt sin egen kone og sitt eget barn. Hvor langt ville han vært villig til å gå for deres skyld?

Et nytt skjelv bølget gjennom bakken under dem.

Alle tanker forsvant ut av hodet på hans, slik at bare overlevelsesinstinktet ble igjen.

Theós. La oss bli skånet. 

Brett, brett, smett inn.

Akkurat slik moren hadde lært henne.

Perfekt.

Cailey smilte tilfreds over sitt eget verk, kysset fingeren sin og presset den mot babyens nese. Samtidig så hun for seg hvordan moren ville ha gitt henne en stor klem for å gratulere henne, før hun fant frem en enorm tallerken med souvlaki de kunne dele. Eller bougatsa. Eller hva det nå var hun hadde tryllet sammen på det bitte lille kjøkkenet sitt. Det var som regel de rene miraklene.

Hun førte fingeren over spedbarnets ansikt. «Se på deg, da. Så perfekt du er. Du har hele livet foran deg. Ikke la noen slemme greske gutter knuse hjertet ditt. Det er mitt råd til deg. Ingen grekere.»

«Prøver du å hjernevaske babyene igjen, Cailey?»

Cailey så opp, overrasket over at hun ikke hadde merket at kollegaen Emily kom inn på nyfødtavdelingen. Jo mer tid hun tilbrakte sammen med babyene, jo mer tussete ble hun.

«Ja.» Hun flirte skøyeraktig og snudde seg mot babyen igjen med en alvorlig mine. «Ingen grekere. Og ingen leger.»

«Hei!» Emily dultet lekent til henne. «Jeg har nettopp begynt å date en lege, og jeg har ingenting imot å innrømme at det er et kjærkomment trinn oppover.»

Feil svar!

«Og hva er så galt med å være sykepleier?»

«Absolutt ingenting, lille miss Paranoid.»

Hun krympet seg da hun så Emilys hevede øyenbryn og smale blikk.

«Det ser ut til at noen har fått hjertet sitt knust av en lege. En gresk lege, for å være helt nøyaktig.»

«Pfft.»

Emily lo. «Jeg trenger ikke flere bevis.»

Hun gikk bort til en av sengene og løftet opp et spedbarn som sutret.

«Kom igjen. Ut med språket. Hvem var den store, stygge greske legen som knuste vår søte Caileys hjerte?»

«Ingen.»

Jo.

«Løgner.» Emily lo igjen.

Hun trakk lett på skuldrene. Hun var kanskje en løgner. Det var kun én grunn til at hun hadde forlatt den lille byen, den lille øya og det litt gammeldagse landet til fordel for London. Hensikten var å glemme en adonis med grønne øyne og kastanjebrunt hår som i denne samtalen skulle få forbli anonym.

Cailey løftet opp spedbarnet hun nettopp hadde svøpt inn i et rosa pledd med striper, og holdt henne mot nesen. Mmm. Lukten av nyfødt barn.

Hun elsket livet som sykepleier for nyfødte, men det hadde ikke gjort noe for å dempe trangen til å holde rundt sitt eget barn. Tvert imot.

Tjuesju år var jo ingen veldig høy alder. Og Theo var ikke den eneste mannen i universet. Definitivt ikke mannen for henne. Så …

«Cailey?»

Oversykepleieren. Hva var det hun het igjen? Molly? Kate? Heidi? Det hadde vært så mange nye navn og ansikter siden hun begynte på dette fremstående fødselssykehuset at hun ble helt svimmel av å prøve å huske alle sammen … Hun gikk gjennom navnene i hodet en gang til. Heidi!

Hun kikket bort på sjefens navneskilt.

Heidi.

Ha! Flott. Alle hukommelsesspillene hun hadde spilt, ga resultater. Hun visste at hun ville overvinne dysleksien på den ene eller andre måten. Hun hadde jobbet hardt for å komme så langt i karrieren, men det sved likevel å tenke på at hun sannsynligvis aldri ville bli lege, slik hun alltid hadde drømt om.

«Beklager at jeg avbryter, men jeg tror du har lyst til å se dette.»

Cailey la spedbarnet – Beatrice Chrysanthemum ifølge navneskiltet – tilbake i den lille kurven og fulgte etter Heidi til personalrommet, der fjernsynet på stativet i hjørnet var slått på.

TV-en var stilt inn på en nyhetskanal. Rulleteksten nederst på skjermen oppga tall – på skadde? Cailey løftet blikket mot bildene på skjermen. De viste bygninger som så kjente ut – men de så likevel ikke ut slik hun var vant til å se dem.

I øyekroken så hun Emily komme inn. Hun plukket opp fjernkontrollen og skrudde opp lyden. Til å begynne med klarte hun ikke helt å oppfatte ordene som ble uttalt på engelsk av en greker hun ikke helt kjente igjen. Hun klarte bare ikke å koble setningene sammen med bildene.

«Er ikke det øya du er fra?» spurte Emma. «Mythelios?»

Cailey nikket langsomt mens brikkene begynte å falle på plass.

Et jordskjelv. Dødstall. Pågående redningsarbeider.

Hjertet hennes stoppet. Bildene av ødeleggelsene hadde blitt byttet ut med et live-intervju utenfor sykehuset. Dagslyset var i ferd med å svinne.

Selvfølgelig var det ham. Hvem ville ellers påkalle verdens oppmerksomhet?

Der, i sentrum for oppmerksomheten og enda mer praktfull enn hun hadde tillatt seg å huske ham, sto doktor Theo Nikolaides og ba medisinsk personell som var i stand til å hjelpe, om å komme til Hellas i denne nødens stund.

Hun prøvde å la være å gjøre bønnen hans til en arrogant anmodning om at «små mennesker» skulle komme og gjøre alt arbeidet mens han tok æren. Dette var virkelig en krise, og alle hender ville hjelpe.

Hun så ned på sine egne hender, hender som var så vant til å jobbe …

«Cailey?» Heidi rørte ved armen hennes. «Går det bra med deg?»

Hun betraktet hendene sine i ettermiddagslyset mens nyhetene sank inn. Mennesker var skadet. Moren hennes kunne være skadet. Brødrene hennes …

En flamme ble tent i brystet hennes. En flamme hun visste ikke ville slukne før hun satt på flyet hjem.

Uansett hvor sterkt hun hatet Theo og sårene som ordene hans hadde etterlatt seg i sinnet hennes, ville hun bli nødt til å dra hjem. Øyfolket hjalp hverandre alltid, uansett.

«Det går bra med meg, men ikke med øya mi. Jeg er redd jeg blir nødt til å be meg fri en stund.»

Cailey måtte ta seg sammen for ikke å hoppe fra fergen og svømme i land. Flyavgangene hadde blitt innstilt fordi jordskjelvet hadde ødelagt rullebanen, men det hadde ikke hindret henne i å komme. Akkurat som en barndomsforelskelse som hadde endt i katastrofe, ikke kunne hindre henne i å hjelpe. Ikke når innbyggerne på øya hennes trengte henne. Denne gangen ville hun også kunne gjøre mer enn bare å bidra til opprydningen.

Hun stilte seg i le for vinden, fant frem mobilen og ringte det velkjente nummeret. Hun ville helst komme i gang umiddelbart, men hvis moren fant ut at hun hadde kommet tilbake uten å hilse på henne først, ville hun bli belemret med dårlig samvittighet herfra til evigheten.

«Mamma?»

Det spraket i øreproppene, og hun måtte anstrenge seg for å høre gjennom buldringen fra fergemotoren.

«… sett Theo?» spurte moren.

Theo?

Hvorfor spurte moren om ham? Hun hadde kommet tilbake til øya for å hjelpe til, ikke for å svare på spørsmål om ungdomsforelskelsen sin. Etter ti år måtte da folk kunne slutte å spørre om hun hadde kommet over det?

«Mamma. Hvis alt er i orden med deg, vil jeg gjerne dra rett til sykehuset», sa hun langsomt.

«Dra …sykehuset … Theo … glad i … brødrene … går …»

Cailey holdt telefon ut foran seg og så på den. Hun hadde snakket med moren før hun gikk om bord i flyet kvelden før, så hun visste at brødrene var uskadd, og at de, selvfølgelig, allerede var ute og jobbet. Det samme var moren hennes som – tenk det – allerede hadde samlet en hærskare av kvinner som sørget for mat til redningsmannskapene og de overlevende på den lokale tavernaen.

En gresk mor var, som hun gjentatte ganger minnet Cailey om, ansvarlig for å skaffe folk mat i krisesituasjoner.

Men hva betydde glad i og Theo i samme setning?

Hadde moren hennes blitt sprø, eller var det bare den dårlige forbindelsen som spilte hjernen hennes et puss?

«Vi sees snart, mamma. Glad i deg», ropte hun inn i telefonen før hun avsluttet samtalen. «Men ikke i Theo!» la hun bryskt til.

Hun klappet telefonen unnskyldende. Det var ikke dens skyld at tiden sto stille for alle på Mythelios. Selv hadde hun gått videre, og ved å jobbe på sykehuset ville hun få en gyllen anledning til å bevise det.

Hun gikk ut på dekk og myste mot den lille havnen hun en gang hadde kjent som sin egen bukselomme. Etter de blinkende blå, røde og gule lysene å dømme var hele havnen en byggeplass. Eller en rivningsplass, tenkte hun bistert og la telefonen i vesken.

Nyhetsbildene hun hadde sett på fergeterminalen i Athen, hadde gitt et temmelig livaktig bilde av situasjonen. Enkelte mennesker hadde fått livet forandret for alltid. To turister var allerede erklært døde. Utallige var skadet, og man regnet med at tallene ville stige etter hvert som redningsarbeidene fortsatte.

I det øyeblikket fergen klappet til kai, grep Cailey rundt stroppene på ryggsekken som hun for mange år siden i fullt sinne hadde stappet full av klær hun håpet ville passe i det britiske klimaet, og lagt på sprang.

Enkelte bygninger virket helt uskadd, mens andre bare var grushauger. Det summet i hektisk aktivitet mens de støvdekkede menneskene på Mythelios omhyggelig plukket fra hverandre materialene fra livet de hadde levd bare et døgn tidligere. Vindusrammer. Murblokker. Stein. Det var åpenbart at jordskjelvet hadde rammet hardt og brutalt.

«Cailey!»

Hun stoppet og snudde seg. Det fantes bare tre stemmer her i verden som fikk henne til å følge seg trygg, og dette var en av dem.

Kyros!

Før hun rakk å uttale storebrorens navn, ble hun løftet opp og svingt rundt.

«Cailey mou! Min lille sjøstjerne! Hvordan er det med deg?»

Cailey lo, til tross for den alvorlige situasjonen. Hun hadde aldri trodd at det ville føles så godt å høre kallenavnet fra barndommen. Eller at det ville være så deilig å kjenne luktene fra øya og, mirakuløst nok, duften av nybakt brød.

Hun og broren kikket bort på bakeriet på den andre siden av gaten. Det eneste som var igjen av det, var de eldgamle bakerovnene i stein. Og der sto Mythelios’ beste baker og trakk brød ut av ovnene, som om det å stå og bake i en ruin var den naturligste ting i verden.

Caileys bror smilte til henne. «Jeg er så glad jeg så deg. Vi skulle nettopp til å dra opp i fjellene for å se hva vi kan gjøre for å hjelpe de mer avsidesliggende husene.» Han klemte henne hardt. «Hvordan går det med familiens store suksess? Vet sykehuset i London hvor heldige de er som har deg? Har du møtt Theo?»

Cailey gjorde sitt beste for å beholde smilet mens Kyros holdt henne litt fra seg og ventet på svar. Hva var det egentlig med familien hennes og alle disse spørsmålene om Theo?

Kyros ble smal i blikket. «Det ser ikke ut som om du får i deg nok mat der borte.»

«Jeg har det fint!» Hun viftet vekk bekymringene hans. Hun spiste mer enn nok. De yppige formene lot seg ikke holde i sjakk om hun så spiste som en kanin. «Du må da være kokvarm i den dressen.»

«Denne?» Han snudde seg rundt for å vise frem brannmannsutstyret sitt. «Jeg kler den godt, eller hva?»

«Du er fremdeles like glad i å vise deg frem, skjønner jeg.»

«Absolutt!» Han blunket, men så ble han brått alvorlig igjen. «Og nå er det best at jeg viser hvor god jeg er til å hjelpe folk. Det er fremdeles folk vi ikke har oversikt over, for det meste turister.»

«Er det så ille som de sier på nyhetene?»

Han nikket. «Verre. Jo mer vi graver, jo flere døde finner vi. Det er mange skadde.» Han nikket bortover gaten. «Det kokte på sykehuset sist jeg var der. Har du snakket med Theo ennå?»

Hun overhørte spørsmålet. «Hvordan er det med Leon? Jeg prøvde å spørre mamma for et øyeblikk siden, men forbindelsen var …»

Hun tidde idet en særdeles stor og særdeles dyr firehjulstrekker stoppet ved siden av dem. Bakvinduet ble langsomt senket og avslørte et sølvgrått hår, iskalde blå øyne …

Herregud. Theos far hadde virkelig blitt eldre siden sist hun så ham. Selv en av øyas mektigste menn klarte tilsynelatende ikke å hindre tiden i å sette sine spor.

Men det var også omtrent det eneste Dimitri Nikolaides ikke kunne gjøre, tenkte Cailey bittert.

«Ah! Miss Tomaras. Så … interessant å se deg her igjen.»

Isvann fosset gjennom blodårene hennes mens tankene vendte tilbake til den dagen for mange år siden da han hadde gjort det klinkende klart hva han og resten av familien hans tenkte om henne.

Bare en simpel hushjelp. Mer blir du aldri. 

Broren lente seg over skulderen hennes. «Cailey er her for å hjelpe til, Mr. Nikolaides. Hun er topputdannet sykepleier nå.»

«Å?» Et nedlatende smil dukket opp i den gamle mannens ansikt. «Har du tenkt deg til sykehuset?»

«For å hjelpe til, ja.»

Hun merket at knærne var i ferd med å svikte, og måtte ta seg sammen. Hva var det hun holdt på med? Prøvde kroppen hennes å neie? Milde måne! Mannen var da ingen konge, og han styrte definitivt ikke øya. Selv om han oppførte seg sånn. Likevel var det fremdeles en del av henne som var bekymret for at hun ikke skulle være smart nok, god nok, dyktig nok til å komme hjem og gjøre noe annet enn å vise at Dimitri Nikolaides hadde hatt rett da han beskrev hvilken fremtid hun kunne vente seg.

«Du kan sikkert bistå med noe et eller annet sted. Det er rikelig med skrubbsår som må tas hånd om.»

Nikolaides lot blikket gli over henne, som om han vurderte en hest. Eller kanskje heller et muldyr. Det var slik han så på familien hennes, og det ville han alltid gjøre.

Cailey strammet ryggraden og prøvde å holde smilet på plass.

«Barneavdelingen, stemmer ikke det?»

«U… unnskyld?» Nei! Du må ikke stamme foran denne mannen.

«Jeg hørte via jungeltelegrafen at du hjelper andre kvinner med barna deres. Så søtt.»

Det lød alt annet enn søtt når det var han som sa det. På grensen til hånlig. Det ble forventet at kvinnene på Mythelios skulle lage mat og vaske, bukke og skrape. Noen ganger lurte hun på om øya hadde fått med seg at de befant seg i det tjueførste århundre, i en tid der kvinner hadde lov til å være intelligente, ha egne meninger og elske akkurat den de ville!

Hun så på rynkene og de dype furene i ansiktet hans. Så på det kjølige og vurderende blikket. Hva har gjort deg så slem?

Så snart han hadde klart å jage henne vekk fra øya, burde han ha hatt alt han ønsket seg. En sønn han kunne føre sammen med en av verdens vakre kvinnelige arvinger. En datter som studerte medisin ved en eliteskole. Han visste utvilsomt hvem hun skulle gifte seg med også. Datteren til husholdersken hans var langt borte og kunne ikke lenger skitne til datterens vennekrets eller, enda viktigere, sønnens romantiske fremtid.

Da stillheten ble for ubehagelig, tvang hun frem et smil. «Familien min stiller som regel opp når det trengs. Leons politipatrulje er ute og redder liv i dette øyeblikk.»

«Du ser da ikke så travel ut», sa Nikolaides og så på Kyros. «Og hva med moren din? Foretar hun seg noe, eller nyter hun bare pensjonisttilværelsen?»

Det var like før Cailey gispet av fornærmelsene hans. Moren hennes hadde sannelig jobbet for pengene i Nikolaides-familiens herskapshus, og hun hadde definitivt gjort seg fortjent til pensjonen sin. Hvorfor sa ikke Kyros noe? Hvorfor sa ikke hun noe?

I London ville hun aldri ha latt noen snakke til henne på denne måten. Ikke etter at hun hadde jobbet så hardt for å bli sykepleier. For ikke å snakke om at hun hadde vært borte fra øya i så mange år for å «beskytte» milliardærens sønn. Som om Theo trengte å beskyttes mot alle arvingene hun hadde sett henge på armen hans i kjendisbladene hun muligens hadde kikket bevisst tilfeldig i når hun var innom sykehuskiosken. Regelmessig.

«Å ja. Du kjenner oss», svarte hun til slutt skarpt. «Vi i Tomaras-familien elsker å rydde opp etter andre mennesker.»

Nikolaides blunket. Så smilte han. «Ja, vi savner virkelig din mors kyndige hender oppe i huset. Jeg håper det står bra til med henne?»

«Hun kunne ikke ha hatt det bedre», bjeffet Cailey tilbake.

«Takk som spør, mamma har det veldig fint.» Kyros strammet grepet rundt Caileys arm. «Vi må gå nå, Mr. Nikolaides. Det gleder meg å se at du ikke ble skadet i jordskjelvet.»

Han snudde søsteren og marsjerte henne bort fra bilen med de sotede rutene som snodde seg videre bortover veien langs havnen.

«Hva i all verden handlet det der om?» brummet Kyros.

«Ingenting.»

Han skulle ikke få vite at Dimitri nærmest egenhendig hadde pakket kofferten for henne den gangen. Han hadde forlangt at hun aldri satte sin fot i Nikolaides-familiens hus igjen. Ikke som datteren Erianthes venn. Ikke for å hjelpe moren. Og spesielt ikke for å ha noe som helst å gjøre med Theo, den dyrebare sønnen hans som var «tilbøyelig til å bli ømhjertet overfor dem som var dårligere stilt».

Hun ga broren en solid bjørneklem, siden det var den beste måten å kamuflere løgnen på. «Jeg er bare trøtt etter flyturen. Det blir bra bare jeg kommer i gang med arbeidet. Det er så merkelig å se øya på denne måten.»

«Ja, ikke sant?»

Hun fortsatte å holde rundt broren. Så snart hun ga slipp på ham, ville hun måtte gå og møte Mythelios’ andre demon.

Nikolaides så gammel ut. Det var en type elde som skyldtes emosjonelle påkjenninger, ikke fysiske. Var det et bevis på at han likevel var et menneske? Et eller annet sted der inne?

Han hadde uansett bare satt ord på det Theo og kameratene hans allerede tenkte, og det samme gjaldt utvilsomt Erianthe, som ikke engang hadde fått seg til å si ha det til henne før hun forsvant av gårde til en fjong kostskole.

Nei, hun måtte slutte å legge skylden på andre. Hun hadde trodd alt Dimitri Nikolaides hadde sagt, fordi det hadde vært et snev av sannhet i det. Hun var jo ikke like smart som de andre. Hun måtte faktisk jobbe dobbelt så hardt for å forstå ting. Det hadde hjulpet litt at hun omsider fant ut at hun var dyslektisk, men all den medisinske terminologien hadde ikke blitt noe enklere å lese av den grunn. Hun måtte bare innse at hun ikke kunne leve opp til Nikolaides-familiens standarder.

En sirene ulte, og de hørte rop idet en brannbil stoppet ved siden av dem.

Hun ga broren en siste klem. «Dra ut og redd liv.» Hun strakte seg på tærne og kysset Kyros på begge kinnene.

«Gjør det samme, Cailey.» Han dro hånden gjennom det allerede bustete håret hennes. «Velkommen tilbake.»

Hun smilte til ham og ba en stille bønn om at han ikke måtte se hvor dypt oppskaket hun hadde blitt av møtet med Dimitri Nikolaides. «Det er godt å være her igjen.»

*

«Holder det?» Theo var utålmodig etter å komme seg tilbake til arbeidet. Ja, media kunne hjelpe til. Nei, han hadde ikke et øyeblikk til overs. Journalistens ansiktsuttrykk fortalte at han innså at spørsmålet var fånyttes.

Han løsnet mikrofonen og gikk mens han overhørte bønnene fra de andre journalistene. Det var bedre at de viste bilder av det intense arbeidet til redningsmannskapene mens han fant ut hvordan han skulle hjelpe pasientene, og samtidig fikk bestilt helikoptrene som måtte frakte de hardest skadde over til Athen.

Han kunne ringe faren.

Han kunne også kutte av seg hånden. Hver gang han slo nummeret til faren, hadde det sin pris.

«Doktor Nikolaides?»

«Beklager, jeg har ikke tid til flere intervjuer …»

«Nei! Jeg er ikke fra pressen. Jeg er lege. Lea Risi heter jeg.»

Han stoppet og snudde seg. Kvinnen var kledd for ferie. Aksenten hennes var ikke fra øya, men hun snakket feilfritt gresk. Det ville være nyttig, siden det ikke bare var turister, men også lokale som strømmet til sykehuset.

I et brøkdels sekund ønsket han at den nydelige havnebyen ikke hadde tiltrukket seg feriegjester fra hele verden. Hvis den bare hadde vært en steinete utpost med synkende folketall …

«Doktor Nikolaides!» ropte en sykepleier.

Han gjorde tegn til Lea at hun skulle følge med. «Kom.»

«Vil du ikke høre litt om bakgrunnen min først?» sa hun mens hun løp for å holde tritt med ham.

«Egentlig ikke.» Han dro hånden gjennom det skulderlange håret og samlet det i nakken med en strikk. Han visste ikke helt når han hadde plukket den opp. Slik gikk det når en jobbet med akuttskader seksten timer i strekk. Detaljene ble litt uklare.

«Jeg er psykiater.»

Han nikket. Hun hadde i hvert fall medisinsk utdannelse. «Hva vil du ha? Gamle eller unge?»

«Unnskyld?»

«Vi har pasienter fra et eldrehjem og fra en skole. Begge steder ble hardt rammet. Vi foretar skadevurdering på stedet og bruker de begrensede ressursene våre til å frakte de alvorligste tilfellene til sykehuset.»

Han stoppet og snudde seg brått. Så strakte han ut hendene for å støtte henne da hun nesten mistet balansen idet hun prøvde å unngå å kollidere med ham.

«Beklager.» Han ristet på hodet. «Jeg glemmer manerene mine litt i dag.»

«Det forstår jeg veldig godt. Jeg vil bare hjelpe til.»

Theo strakte ut hånden. «Bra. Det er akkurat det vi trenger. Theo Nikolaides.» De hilste kort, og han ga henne noen raske opplysninger. «Jeg driver sykehuset. Med hjelp fra noen venner. Leger.»

Han gikk taust gjennom de byene i verden der de kunne tenkes å være. Var Deakin i Paris eller Buenos Aires denne måneden? Og Christos …? New York. Helt klart New York. Ares? Gudene måtte vite.

Spesialist på brannskader.

Nevrokirurg.

Mirakelmann.

Hvis de bare hadde vært piloter også. Han trengte dem her. Men de ville komme …

«Plasser meg der du mener det er best …»

Lea skulle til å si noe mer, men blikket hans hadde landet på noen uregjerlige krøller som snodde seg frem gjennom menneskemassen som blokkerte inngangen til sykehuset.

Christos!

Et lynnedslag ville hatt en mindre dramatisk effekt på ham.

Hva gjorde Cailey Tomaras her? Sist han så henne …

«Doktor?»

«Beklager, jeg er litt sliten. Hva var navnet ditt igjen?»

«Leanora Risi. Bare kall meg Lea.»

Hun smilte medfølende. Hun skjønte at han hadde det travelt, men hun ville gjerne hjelpe. Og på dette tidspunktet trengte han all den hjelpen han kunne få.

Blikket hans gled forbi Lea igjen. Hadde ikke Cailey dratt fra øya for å bli barnesykepleier? Bra for henne. Han visste at hun alltid hadde vært interessert i å studere medisin …

«Hvis du heller vil at jeg skal snakke med noen andre …» Lea la hånden på armen hans.

«Nei. Unnskyld. Jeg så bare en jeg …»

En jeg burde ha kysset for ti år siden. En jeg burde ha tatt med på en ordentlig date. En jeg hadde trodd jeg aldri ville se igjen.

Han så ned på Leas føtter. Sandalene hennes var ikke spesielt egnet til å jobbe på at kaotisk sykehus.

«Er du på ferie?»

«Jeg var det.» Lea skakket på hodet og prøvde å fange oppmerksomheten hans. «Men nå er jeg her for å hjelpe. Jeg har ikke noe utstyr med meg, men jeg har disse.» Hun løftet hendene og ristet på dem, som om de var nyvasket og klare til dyst.

«Flott. Perfekt.»

Han var helt distrahert og lot blikket gli forbi Lea igjen.

Caileys ansikt hadde blitt … ikke tynnere, men … Vel, vakrere. Kinnbena hadde blitt enda mer elegante. Leppene hadde fremdeles den dyprøde fargen som det var vanskelig å fatte at var ekte.

Hadde hun omsider kommet hjem?

«Doktor Nikolaides …?» Leas ansiktsuttrykk fikk et bestemt drag. «Det er tydelig at du har noe annet du må gjøre. Jeg har ikke praktisert akuttmedisin på en stund, men jeg har ingen problemer med å ta meg av kuttskader og lignende. Hvis du bare sender meg i riktig retning, kan jeg komme i gang med å hjelpe pasienter.»

«Ja. Selvfølgelig.»

Han filleristet seg selv mentalt. Han var ikke her for å glo på spøkelser fra fortiden. En rekke pasienter med særdeles reelle skader trengte hjelp. Nå.

«Du kan gå bort til Petra og få en notisblokk. Hun er den elskelige, men samtidig beinharde stridsøksen som jobber i resepsjonen. Hun vil gi deg det du trenger, slik at du kan begynne å jobbe deg gjennom køene og kategorisere pasientene. Gjennom buegangen der borte kommer man til de to legene som jobber nå. Det hele er litt improvisert, siden vi egentlig ikke er utstyrt for å ta imot akuttpasienter. Jeg kommer straks. Vi har også et par frivillige leger fra fastlandet som tar seg av mindre akutte tilfeller.»

Han så opp mot glasstaket idet et ambulansehelikopter passerte over dem.

«Der har vi også evakueringshelikoptret vårt. Hvis vi er heldige, får vi også snart en dyktig sykepleier med på laget.»

Lea ga armen hans en rask klem og satte kursen mot resepsjonen for å begynne å jobbe. Hvis hun hadde sagt noe mer, ville han ikke ha fått det med seg. Det eneste han ville vite, var hva som hadde fått Cailey til å vende tilbake til øya hun hadde sverget på at hun aldri ville sette sin fot på igjen.

«Ser man det, hvem har vi her? Er det ikke lille frøken Jeg-vil-gjerne-gjøre-noe-som-betyr-noe?»

Theo Nikolaides. Det var så vidt hun pustet.

Hun åpnet munnen. Hun hadde forberedt seg på dette. Hadde brukt timer av livet sitt på å tenke på hva hun skulle si hvis og når hun så ham igjen.

Men nå var taleevnen hennes forduftet.

«Har du kommet for å hjelpe til på det lille sykehuset vårt ute i provinsen?»

«Jeg … eh …»

Bang! Et fyrverkeri eksploderte i brystet hennes og forplantet seg videre nedover til magen og til … vel, overalt, egentlig.

«Cailey? Er alt i orden? Du er vel ikke skadet?»

Krasj! Der raste forsvarsverkene hun hadde jobbet så hardt for å bygge opp.

Hun viftet vekk hånden han strakte ut mot henne. Hun var ikke klar ennå. Ikke klar for den stemmen. De ordene. Vennligheten hans.

Kinnene glødet da hun mintes den opphetede ordvekslingen deres den gangen. Hun tvang seg til å bite i seg alle de kjappe motsvarene hun kunne ha kommet med. I stedet la hun spedbarnet hun holdt, tilbake i morens armer.

Bevis at du har blitt voksen. Bevis at du har blitt til noe!

«Det ser ut som et overflatisk sår, men slike kutt blør alltid mye. Bare fortsett å holde press på det, så er jeg sikker på at legen her vil komme bort til dere så snart som mulig.»

«Absolutt.» Theo så på moren og nikket i retning Lea. «Doktor Risi kommer straks for å registrere dere, og så skal vi få noen til å se nærmere på deg og den lille så snart som mulig.»

Cailey sto som fjetret og så på mens Theo strøk spedbarnet over ansiktet med fingeren. Hvordan kunne en som var så omsorgsfull, la faren snakke for seg?

De hadde begge vært unge og dumme. Det hadde i hvert fall hun vært. På så altfor mange områder.

Men det betydde ikke nødvendigvis at de kunne skvære opp og bli venner igjen nå.

Hun ble varm i kroppen idet det levende minnet om Theo som trakk henne inntil seg for å gi henne et hett kyss, dukket opp. Så skjøv hun minnet bryskt til side. Alt dette tilhørte fortiden.

«Så morsomt at du husker målet mitt.» Hun klistret på seg sitt blideste smil. «Det er altså nådd. Jeg har kommet for å gjøre noe som betyr noe. Så hvis du ikke har noe imot å sette et av de ’små menneskene’ i arbeid, skal jeg gjerne la deg være i fred.»

Sjøgrønne øyne boret seg inn i henne. Øyne som satt i ansiktet med de markerte kinnbena hun hadde drømt om å berøre med fingeren … og så med leppene …

Han så nysgjerrig på henne. Hun flyttet litt på seg. Det granskende blikket var ubehagelig.

«Og jeg som trodde et jordskjelv ville ha minnet deg om at vi alle er født like», sa han med et nøytralt tonefall.

Det ville ha vært et veldig godt motsvar hvis hun ikke hadde visst med sikkerhet at han så på henne som en som befant seg på et intellektuelt nivå langt under hans.

Hun ble stående og hevet øyenbrynet stolt. Hun hadde ikke brukt flere år på å studere, jobbe og betale ned på studielån for å føle seg liten igjen nå.

«Du vil antakelig gjøre mest nytte for deg ved å jobbe sammen med meg. Kom igjen.» Han plukket opp ryggsekken hennes, snudde seg og gjorde tegn til at hun skulle følge med. «Vi finner noe arbeidstøy til deg, og så kan du vise meg hva du er god for.»

Han la hånden på ryggen hennes og begynte å styre henne gjennom mengden mens han brukte sin egen kropp for å skjerme henne mot presset fra alle menneskene som var desperate etter å få snakke med en lege.

Mens hjernen hennes var rasende, reagerte Caileys kropp på Theo på en mye mer primitiv måte. Den perfekte mannekroppen presset mot henne som om … som om de allerede hadde opplevd en intimitet som gikk lenger enn det ene perfekte kysset …

«Jeg tror jeg kan fikse arbeidstøy selv.» Hun sendte ham et blikk som sa «jeg er ei stor jente nå».

«Nei, det kan du ikke», sa han med et humoristisk glimt i øyet. «Du har aldri vært her før.»

«Nei, men …»

«Ikke noe nei, men.» Han flirte til henne. «Du trenger ikke å oppføre deg som ei jente fra storbyen, Cailey. Du er hjemme nå. Det er på tide å finne ut hva slags stoff min lille kouklamou er gjort av.»

Til tross for det voksende raseriet myknet hun litt da hun travet av gårde sammen med ham for å finne arbeidstøyet.

Vakre dukke. Han hadde pleid å kalle henne det den gangen. Jo, hun hadde bare vært venninnen til lillesøsteren hans. Datteren til familiens husholderske. Men selv om de aldri hadde satt ord på det, hadde det vært noe der … Noe magisk mellom dem.

Det hadde hun vært helt sikkert på, helt frem til det øyeblikket da hun hørte ham fortelle vennene sine at en Nikolaides aldri ville bli sammen med en hushjelp.

Og det hadde vært slutten på det hele.

Raseriet dette minnet fremkalte, gjorde ingenting for å stanse sommerfuglene i magen da hånden hans flyttet på seg på ryggen hennes. Hun kunne ikke fatte hvordan hun hadde trodd at hun ville være immun mot ham nå, selv etter alle disse årene.

Hun snek seg til å kikke på ham da han tok et skritt til siden for å unngå en tralle som ble skjøvet i full fart gjennom den tettpakkede korridoren.

Theo var kanskje ikke en type alle ville falle for. Han hadde sine små skjønnhetsfeil. Et lite arr ved øyet etter et vågestykke i en av farens olivenlunder. Hår som alltid så ut som om det burde vært klippet. Et annet lite arr rett under nesen som tilsynelatende fremhevet den utrolig sensuelle munnen. Sensuell, men mandig.

Alt ved ham utstrålte alfahann. Maskulinitet. Slik hadde det vært siden de var helt unge, som om han hadde blitt født med en innsikt i livets mysterier og bare ventet på at resten av verden skulle ta ham igjen. Det du ser, er det du får – dette var holdningen hans. Han var ikke hovmodig eller overlegen, han var bare allvitende, som om han hadde inngått en avtale med universet. Og til gjengjeld …

Men nettopp der lå mysteriet. Hun hadde aldri sett ham ta noe som helst. Dette var det gåtefulle ved Theo.

Han kunne nok snakke som de rike og privilegerte, men hun hadde alltid tenkt at skyggene som gled over de sjøgrønne øynene, fortalte om en større dybde. Skjulte sorger han ville holde for seg selv. Han ville aldri blottlegge hjertet som lå skjult bak den praktfulle brystkassen.

Han snudde seg mot henne, fremdeles med et smil om munnen. Det var typisk at han klarte å være så rolig og avslappet midt oppi et kaos som ville fått enhver normal person til å rive seg i håret.

«Jeg trenger ingen omvisning på sykehuset. Skal vi ikke bare komme i gang med arbeidet?»

«Jeg tror kanskje du vil få av deg den toppen først.»

«Jeg … eh …» Hun så ned på den hvite toppen og oppdaget at den på magisk vis hadde blitt full av søle. Hun himlet med øynene. Kyros hadde vært skitten.

Herregud, hvor er ryggraden din? Og taleevnen? Bruk den!

«Det er ikke … Jeg er ikke her for å …»

Hva feiler det deg?

En sykepleier bråstoppet ved siden av dem. «Doktor Nikolaides, den neste ambulansen kommer med fem pasienter.»

«Fem!»

To par øyne vendte seg brått mot henne.

«Det er bare to ambulanser på øya. Vi laster inn så mange det er plass til», forklarte Theo.

Han gjorde ikke annet enn å komme med informasjon, men var det noe annet i stemmen hans? Forakt?

Blikket hennes landet på Theos lepper mens han snakket med sykepleieren. På den ene skjeve tannen til venstre, den hun alltid hadde likt så godt. Nok en feil som på mystisk vis bare gjorde ham enda mer perfekt.

Det hørtes ut som om Theo hadde tenkt på alt, samtidig som han også hadde tatt seg av pasientene. Han viste omsorg for alt og alle. Hvor hadde det blitt av den arrogante unge mannen han hadde vært? Han som så brått hadde vendt seg mot henne. Han som hadde fått henne til å spinke og spare, studere og lære. Til å forlate hjemlandet på grunn av den overveldende skammen hun følte fordi hun aldri kunne bli god nok for en mann som ham.

Hun kunne da ikke ha tatt feil av ham hele tiden? Eller?

Theo ga henne en klapp på skulderen idet sykepleieren forsvant og ble erstattet av en annen lege som ville ha ham til å kikke på noen røntgenbilder.

Cailey klarte ikke å tenke på noe annet enn Theos hånd på skulderen. Inni henne spraket det som i elektriske kabler. Gnistene sto i alle retninger. Ingenting var som det skulle.

Hun presset øynene igjen for ikke å se Theos olivenbrune hud. Den veltrente kroppen. De perfekte, dyktige hendene som rørte ved henne.

Bare det å se for seg denne mannen holde et barn, hjelpe en bestemor over veien med handleposene eller fortelle en dumdristig tenåring at han ikke kunne svømme med gipset arm, var nok til at hun gikk helt i oppløsning innvendig. Noe som var veldig irriterende, siden hun liksom skulle ha blitt immun mot Theo Nikolaides.

Hun tvang øynene opp igjen og møtte det grønne blikket hans. Det var ingen tvil. Som voksen mann var Theo Nikolaides en jordisk legemliggjørelse av de majestetiske greske gudene fra mytologien. Zeus, Adonis, Apollo … Eros …

«Skal vi få av deg disse klærne?»

Theo så på den skitne toppen hennes, men både tankene hennes og tonefallet hans antydet helt andre ting enn et uskyldig behov for å få på henne rene klær.

Flørtet han med henne?

Han trengte bare å la blikket gli langsomt over kroppen hennes og vips, så følte hun seg naken. Hvert blikk han ga henne, gjorde henne oppmerksom på bomullsstoffet som lå over magen og brystene hennes, og på kriblingen mellom bena, en kribling som var særdeles upassende med tanke på at hun hadde lovet at hun ikke ville reagere på ham igjen. For ikke å snakke om de mange pasientene som ventet.

Da hun så hvordan han så på henne, med et sultent blikk, kjente hun at fyrverkeriet braket løs inni henne igjen.

Dette var helt feil. De befant seg i en krisesituasjon. Folk trengte hjelp. Pasienter trengte oppmerksomheten hans. Oppmerksomheten hennes.

Han hadde aldri sett på henne på denne måten før. Som om hun var en oase han hadde nådd frem til etter å ha krabbet gjennom ørkenen.

Da Theo skakket på hodet og møtte blikket hennes, var det like før hun rakte ham hjertet sitt på et sølvfat. Slik hadde det alltid vært. Han hadde bare aldri villet ha det.

Før hun rakk å si noe, holdt han ut armen for å bane vei for henne. Og selvfølgelig vek folk til side. Slik var det for mennesker som familien Nikolaides. Og familier som Patera og Xenakis. For ikke å snakke om Moustakas-familien. Takket være en teft for forretninger kontrollerte disse fire familien det meste av verdiene på øya. Disse forretningsmennenes sønner ville arve et ukjent antall millioner, om ikke milliarder. Så hvorfor jobbet Theo her, på dette lille sykehuset, når hele verden lå for hans føtter?

Theo pekte på en grønn dør i enden av korridoren. «Her.»

Hun snudde seg og prøvde å ta ryggsekken sin, men han viftet med pekefingeren foran nesen på henne. «Jeg blir med deg.»

Flott. Det var akkurat dette hun hadde ønsket seg.

Hun skjøv opp svingdøren til personalgarderoben. Hun kunne like gjerne få det overstått.

Theo ante ikke hva han holdt på med. Han var utslitt og ble holdt oppe av adrenalinet i kroppen. Han trengte mat og kaffe, men likevel … Prøvde han å flørte? Var det slik han reagerte på stress? Eller var det bare slik han reagerte på den voksne Cailey Tomaras?

En gang da de var tenåringer og løp rundt bassenget og tøyset, hadde han grepet tak i henne. Hun hadde sklidd på gresset, de hadde ramlet over hverandre, med armer og ben sammenfiltret, og så hadde det vært et øyeblikk … et kyss …

Makapi!

Theo hadde tusen andre ting han heller burde gjøre nå enn å mimre om fortiden og finne antydninger til en romanse som aldri hadde eksistert. Han burde få seg et kvarter med søvn. Han burde ta en runde gjennom det overfylte sykehuset og hjelpe til der det trengtes. Hjelpe til med redningsarbeidene.

Ikke stå og glo på ei pen jente fra fortiden.

Hun så godt ut. Noe helt annet enn den spinkle tenåringsjenta som tilsynelatende hadde levd i skyggen av det latterlige herskapshuset til faren hans. Fyldige, røde lepper. Beksvart hår. En figur med deilige former han nærmest kunne føle, som om han allerede hadde trukket henne inntil seg for å gi henne en lidenskapelig omfavnelse.

Han dro hånden gjennom det lange håret og hørte farens stemme i hodet.

Hvis du skal nedverdige deg ved å jobbe som lokal lege, kan du i det minste sørge for å opprettholde familiens gode navn og rykte. Jeg vil ikke ha noe av at du renner rundt på øya med den tomsete datteren til en hushjelp. 

Blikket hans gled bort på Cailey. Så mørk. Full av lidenskap og empati. Og, hvis han ikke tok helt feil, en liten dose frykt.

Hjertet hans snørte seg sammen ved tanken på at hun hadde det sånn sammen med ham. Faren hans var en slem mann. Han kunne ikke fatte hvorfor han ikke så verdien i egenskaper som vennlighet, forståelsesfullhet og empati. Selv hadde Theo vent seg til Dimitris tilbøyelighet til å fordømme folk raskt, men Cailey … Av en eller annen grunn hadde faren hans alltid hatt noe imot denne jenta. Han måtte holde henne nær seg, slik at han lettere kunne beskytte henne.

«Er du klar for å begynne å jobbe med en gang?»

Flott. Hyggelig måte å ønske en kvinne velkommen på som hadde tatt et nattfly for å bistå dem.

Hun smalnet blikket. «Du har vel ikke tenkt å stå her mens jeg skifter?» sa hun skarpt.

Han lot blikket gli over henne. Lange ben. Sensuelt buede hofter som svingte inn mot midjen. Plutselig kjente han begjæret våkne til liv. Hva i helvete var dette? Han skulle jo liksom være utslitt, ikke kåt.

«Jeg setter meg med ryggen til.»

Cailey satte hendene i siden. «Nei. Si det du har tenkt å si, og så …» Hun viftet med fingeren i retning døren.

«Greit.» Han klarte ikke å la være å smile. Hun satte grenser. Den gamle Cailey ville ha vært for sjenert. Denne nye Cailey ble mer tiltalende for hvert minutt som gikk. Kanskje hun til og med var sterk nok til å hevde seg overfor faren hans.

Hun presset leppene sammen og skakket på hodet som for å spørre når han hadde tenkt å gå.

Greit. Han hadde fått med seg budskapet. «Ok. Som du antakelig vet, var det et veldig kraftig skjelv. Denne siden av øya ble hardest rammet. Mange gamle bygninger klarte ikke å stå imot. Skjelvet traff på ettermiddagen …»

«Ja, jeg vet alt det der», avbrøt Cailey utålmodig. «Jeg så nyhetene. Det var sent i lunsjtiden, en stille tid på dagen. Mange tok seg en ettermiddagslur. Bare britene var sprø nok til å være ute i solskinnet. Det er greit at du vet at jeg har spesialisert meg på barnesykdommer og barnepleie, så hvis …»

«Du skal jobbe med akuttpasienter», avbrøt han. Hun kunne være så stridig hun bare ville. Han aktet å passe på henne, og det kunne han enklest gjøre på skademottaket.

«Jeg har ikke jobbet med akuttskader på over et år.»

«Men du har jobbet med det. Og det er der jeg trenger deg. Det er ikke noe mer å snakke om», sa han bestemt før hun rakk å protestere.

Hun strammet skuldrene og åpnet munnen, men da hun så den bestemte holdningen hans, trakk hun bare lett på skuldrene. «Har dere noen formening om hvor mange skadde det er snakk om?»

«Hundrevis.» Theo ristet på hodet. «Jeg vet ikke. Det er i hvert fall snakk om flere hundre. Det bor et sted mellom femten og tjue tusen mennesker på øya, så det kan godt tenkes at det er enda flere. Pasientene har skader i alle alvorlighetsgrader, fra kutt og sår til … vel …» Han ble alvorlig da han tenkte på den eldre mannen som hadde dødd av et hjerteinfarkt tidligere på dagen. «Verre ting enn kutt og sår.»

Cailey strakte overraskende ut armen og tok hånden hans. «Er du sikker på at du ikke trenger å hvile deg litt? Du ser helt forferdelig ut.»

«Ha! Takk. Du legger visst ikke fingrene imellom lenger, Cailey.»

Hun smilte trist. Et smil som sa «jeg tror kanskje du vet hvorfor».

Døren gikk opp. «Doktor Nikolaides?» Sykepleieren var allerede på vei ut igjen. «Et helikopter har landet for å hente et par pasienter. Vi trenger underskriften din på papirene deres. Og ambulansen stopper utenfor nå.»

«Selvfølgelig.»

Han pekte raskt på et skap. «Du finner arbeidstøy der. I alle størrelser. Meld deg til tjeneste på skademottaket når du har skiftet. Du jobber sammen med meg. Det er en ordre.»

